Lørdag aften mellem klokken 17 og 20 var en nordjysk Røde Kors-butik ekstra uheldig, da en ukendt gerningsmand brød ind i butikken på Suderbovej i Frederikshavn. Gerningsmanden smadrede en rude til bagdøren og fandt efterfølgende vej til et kontorlokale. - Personen fandt nøglen til pengeskabet og tømte det for alle de kontanter, der var deri, fortæller Politikommissær for lokalpolitiet i Frederikshavn, Peter Skovbak Pedersen. På nuværende tidspunkt kan politikommissæren ikke sige meget. - Vi har nogle spor, som vi undersøger, ellers har vi ingen mistænkte, forklarer Peter Skovbak Pedersen. Der er blandt andet blevet fundet blod flere steder, som politiet har sikret. Da indbruddet er sket i et tidsrum, hvor der stadig opholder sig mennesker på gaden, opfordrer politikommissæren potentielle vidner til at kontakte politiet. - Hvis man har set noget, må man gerne ringe 114, konstaterer Peter Skovbak Pedersen. Ifølge politikommissæren er butikken ikke yderligere påvirket af indbruddet.

Opsummering:
Politiet søger vidner til et indbrud mod Røde Kors.